ศูนย์รับบริจาคอวัยวะสภากาชาดไทย เชิญชวนผู้มีจิตศรัทธาร่วมบริจาคอวัยวะ เพื่อต่อชีวิตให้เพื่อนมนุษย์จากปัจจุบันมีผู้ป่วยรอรับบริจาคกว่า 6,000 ราย
นพ.วิศิษฏ์ ฐิตวัฒน์ ผู้อำนวยการศูนย์รับบริจาคอวัยวะสภากาชาดไทย เปิดเผยว่า ปัจจุบันมีผู้ป่วยรอรับบริจาคอวัยวะกับศูนย์บริจาคอวัยวะสภากาชาดไทย ประมาณ 6,400 ราย โดยร้อยละ 95 เป็นผู้ป่วยรอการบริจาคไต ขณะที่ปี 2560 มีแจ้งความประสงค์ผู้บริจาคอวัยวะ 296 คน แต่ล่าสุดปี 2561 ที่ผ่านมามีผู้บริจาคเพียง 250 คน         ทั้งนี้ ศูนย์รับบริจาคอวัยวะสภากาชาดไทย มีหน้าที่รับบริจาคอวัยวะจากผู้เสียชีวิต และญาติผู้เสียชีวิตจากสมองตายในทางการแพทย์หรือว่าเสียชีวิตแล้ว ด้วยความเป็นธรรมเสมอภาค โปร่งใส ถูกหลักวิชาการ ตรวจสอบได้โดยไม่มีการซื้อขาย ควบคู่การรณรงค์ประชาชาสัมพันธ์ให้คนหันมาบริจาคอวัยวะเพิ่มมากขึ้น ร่วมบริจาคอวัยวะเมื่อเสียชีวิต ทำความเข้าใจกับญาติผู้เสียชีวิตให้เป็นไปตามกฎหมาย เมื่อสมองตายแต่อวัยวะทุกอย่างยังสามารถนำไปใช้เป็นประโยชน์ได้ เช่น หัวใจ ปอด ตับ ไต ตับอ่อน ลำไส้เล็ก ดวงตา ลิ้นหัวใจ เพื่อต่อชีวิตให้กับคนไข้ที่รอรับบริจาคอวัยวะสำคัญที่สูญเสียการทำงานจากรักษาแล้ว การปลูกถ่ายอวัยวะจึงเป็นการรักษาสุดท้ายที่ต่อชีวิตที่มีคุณภาพ เนื่องจากทางการแพทย์ยังไม่สามารถสร้างอวัยวะเทียมขึ้นมาได้ จึงจำเป็นต้องได้จากเพื่อนมนุษย์ด้วยกัน          ผู้ที่ประสงค์จะบริจาคอวัยวะ สามารถเดินทางมาไปบริจาคที่ศูนย์บริจาคอวัยวะสภากาชาดไทย หรือโทรสายด่วน 1666 รวมถึงเหล่ากาชาดทุกจังหวัด พร้อมเชิญชวนร่วมบริจาคอวัยวะเพื่อช่วยเหลือเพื่อนมนุษย์โดย 1ชีวิต สามารถต่อชีวิตได้ถึง 7 ชีวิต